I. ĮVADAS

Pastaraisiais metais visame pasaulyje daugėja gaivalinių ir žmogaus sukeltų nelaimių, todėl humanitarinėms organizacijoms reikia daugiau tinkamai pasirengusių žmonių, kurie galėtų prisidėti prie jų pastangų padėti nelaimių ištiktoms bendruomenėms. Kaip numatyta Lisabonos sutartyje, Europos Sąjunga sukūrė ES pagalbos savanorių iniciatyvą. Jos tikslas – padėti stiprinti Sąjungos pajėgumus teikti poreikiais grindžiamą humanitarinę pagalbą ir didinti pažeidžiamų ar nuo nelaimės nukentėjusių trečiųjų šalių bendruomenių pajėgumus ir atsparumą, kartu suteikiant galimybę Europos piliečiams dalyvauti trečiosiose šalyse vykdomoje humanitarinėje veikloje, taip solidarizuojantis su tais, kuriems reikia pagalbos.

Reglamento (ES) Nr. 375/2014, kuriuo įsteigiama ES pagalbos savanorių iniciatyva, 27 straipsnyje nustatytas reikalavimas, kad Komisija teiktų metines ataskaitas Europos Parlamentui ir Tarybai, kuriose būtų nagrinėjama įgyvendinant reglamentą padaryta pažanga.

Metinėje ataskaitoje nurodoma pagrindinė įgyvendinant ES pagalbos savanorių iniciatyvą 2014 m. vykdyta veikla ir su tuo susiję laimėjimai, atsižvelgiant į tai, kad pirmieji metai buvo skirti būtiniems teisės aktams, kuriuose numatomi būsimi ES pagalbos savanorių iniciatyvos įgyvendinimo veiksmai, priimti.

II. PARENGIAMOJI VEIKLA

1. BANDOMOJI VEIKLA

ES pagalbos savanorių iniciatyva pradėta tvaria bandomąja veikla, kurios trys etapai vykdyti 2011–2014 m. ir kuria siekta prižiūrėti iniciatyvos kūrimą ir atkreipti dėmesį į konkrečius aspektus (mokymą, sertifikavimo mechanizmą, dislokavimo sistemą, duomenų bazę), svarbius kuriant ES pagalbos savanorių iniciatyvos standartus ir sistemas. Vykdant šią veiklą finansuota dvylika bandomųjų projektų ir pagal juos 49 šalyse dislokuota apie 300 savanorių.

Vykdant ES pagalbos savanorių bandomąją veiklą pavyko veiksmingai išbandyti įvairius atskirų ES pagalbos savanorių iniciatyvos aspektų įgyvendinimo modelius ar metodus. Sukaupta patirtis panaudota rengiant teisės aktus ir įgyvendinimo bei deleguotąjį aktus ir leis sklandžiai pereiti prie ES pagalbos savanorių dislokavimo pagal Reglamentą (ES) Nr. 375/2014. Be to, svarbi vertinimo užduotis, be kita ko, buvo sukurti ir pasiūlyti stebėjimo ir vertinimo sistemą, kuri padėtų reguliariai vertinti iniciatyvos įgyvendinimą.

2. POREIKIŲ VERTINIMAS

Atsižvelgdama į tai, kad naujoji iniciatyva grindžiama poreikiais, Komisija aktyviai kuria pagrindą, pagal kurį būtų sukurta ES pagalbos savanorių iniciatyvos poreikių vertinimo sistema. Tuo tikslu imtasi įvairių veiksmų: atliktas išsamus savanorių dabartinių poreikių tyrimas; surengtas praktinis seminaras su didele ekspertų ir praktikų grupe, kad būtų apsvarstyti įvairūs metodiniai procesai, kuriuos taikant būtų galima kasmet ir pasitelkiant bandomosios veiklos vertinimą analizuoti poreikius. Taikant šią sistemą bus galima kasmet įvertinti poreikius, dėl kurių vykdomi iniciatyvos veiksmai. Poreikių vertinimo metodika panaši į metodiką, taikomą humanitarinės pagalbos veiksmams, atsižvelgiant į ES pagalbos savanorių specifiką ir iš anksto atmetant teritorijas, kuriose vyksta ginkluoti konfliktai ir kur ES pagalbos savanoriai neturėtų būti dislokuoti. Tai suteikia galimybę taikyti iniciatyvai pritaikytą metodą ir kartu užtikrinti optimalų nuoseklumą su ES humanitarinės pagalbos visame pasaulyje sprendimais ir juos papildyti.

III. TEISĖS AKTŲ PRIĖMIMAS

Svarbiausias laimėjimas 2014 m. buvo tai, kad priimti visi teisės aktai, kurie sudaro ES pagalbos savanorių iniciatyvos teisinį pagrindą ir kuriais nustatytos jos įgyvendinimo taisyklės ir sukurti reikiami standartai.

2014 m. balandžio 3 d. priimtas reglamentas, kuriuo įsteigiama ES pagalbos savanorių iniciatyva; jame nustatytos bendro ES savanorių įnašo, kuriuo siekiama paremti ir papildyti humanitarinę pagalbą trečiosiose šalyse, sąlygos. Programa iki 2020 m. bus suteiktos galimybės 18 000 asmenų savanoriškai dalyvauti humanitarinėse operacijose visame pasaulyje, be kita ko, tapti ES pagalbos savanoriais, internetiniais savanoriais ir vietos savanoriais, kuriems bus padedama sustiprinti gebėjimus. ES pagalbos savanorių iniciatyvoje gali dalyvauti asmenys, turintys įvairiausios profesinės patirties – nuo jaunuolių iki pripažintų humanitarinės srities ekspertų – ir galintys padėti patenkinti pažeidžiamiausių asmenų humanitarinius poreikius. ES užtikrins, kad dalyviai būtų nusiųsti ten, kur labiausiai reikia jų turimų įgūdžių, ir kad jie padėtų sustiprinti vietos pajėgumus ir vietos savanorišką veiklą.